Net die oortjies van die seekoei? | Netwerk24
Net die oortjies van die seekoei?
Deur Danos, Pretoria 10 April 2021 00:00
Dit is met groot ontsteltenis dat ons afgetrede staatsamptenare lees van swak en selfs uiters verdagte beleggings van die Staatsdienspensioenfonds (GEPF) deur die Openbare Beleggingskorporasie (OBK).
Sekunjalo en dr. Iqbal Survé­ se omstrede lening van R4,3 miljard by die OBK en dr. Daniel Matjila, voormalige hoof van die OBK, se verdagte rol daarin, lei tot 'n bekende handelsbank se opskorting van 24 bankrekeninge van Sekunjalo en sy filiale.
Maar daar was geen sigbare vervolgings of optrede van owerheidskant nie, asook van bestuurslede van die GEPF en die OBK. Dit wek kommer.
Die swak beleggingsbesluite van die GEPF om in die wankelende Grobank te belê, met 'n aandeelbelang van 35%, asook die reusebedrag van R42 miljard se aanspreeklikheid wat die Landbank hoofsaaklik by pensioenfondse geleen het, maak ons afgetredenes bekommerd.
Dit laat 'n mens wonder of die voorbeelde van swak of verdagte beleggings net die oortjies van die seekoei is.